Euroopan parlamentin päätöslauselma, joka sisältää huomautukset päätökseen vastuuvapaudesta Euroopan työturvallisuus- ja työterveysviraston johtajalle talousarvion toteuttamisesta varainhoitovuonna 2001



Virallinen lehti nro L 333 , 20/12/2003 s. 0053 - 0058



Euroopan parlamentin päätöslauselma, joka sisältää huomautukset päätökseen vastuuvapaudesta Euroopan työturvallisuus- ja työterveysviraston johtajalle talousarvion toteuttamisesta varainhoitovuonna 2001 EUROOPAN PARLAMENTTI, joka - ottaa huomioon tilintarkastustuomioistuimen kertomuksen Euroopan työturvallisuus- ja työterveysviraston varainhoitovuoden 2001 tilinpäätöksestä sekä viraston vastaukset(1) (C5-0102/2003), - ottaa huomioon neuvoston 7. maaliskuuta 2003 antaman suosituksen (C5-0103/2003), - ottaa huomioon EY:n perustamissopimuksen ja erityisesti sen 276 artiklan, - ottaa huomioon 25. kesäkuuta 2002 annetun neuvoston asetuksen (EY, Euratom) N:o 1605/2002 Euroopan yhteisöjen yleiseen talousarvioon sovellettavasta varainhoitoasetuksesta(2) ja erityisesti sen 185 artiklan, - ottaa huomioon 23. joulukuuta 2002 annetun komission asetuksen (EY, Euratom) N:o 2343/2002 Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta(3) ja erityisesti sen 94 artiklan, - ottaa huomioon työjärjestyksen 93 a artiklan ja liitteen V, - ottaa huomioon 8. huhtikuuta 2003 tekemänsä päätöksen vastuuvapauden myöntämispäätöksen lykkäämisestä sekä päätöslauselman, joka sisältää huomautukset päätökseen(4), - ottaa huomioon talousarvion valvontavaliokunnan mietinnön sekä työllisyys- ja sosiaalivaliokunnan lausunnon (A5-0360/2003), A. ottaa huomioon, että edellä mainitun päätöslauselman yhteydessä parlamentti - pani tyytyväisenä merkille olevansa vastedes toimivaltainen viranomainen vastuuvapauden antamisessa uuden varainhoitoasetuksen 185 artiklan 1 kohdassa tarkoitetuille yhteisön elimille, ja - korosti odottavansa saada näiden uusien vastuidensa täyttämistä varten kyseisiltä elimiltä kaikki asianmukaiset ja tarpeelliset tiedot niille lähettämistään kysymyksistä, B. ottaa huomioon, että asiasta vastaava valiokunta on saanut vastauksia tällaisiin kysymyksiin, C. ottaa huomioon, että viraston vastaukset edellä mainittuihin kysymyksiin antoivat parlamentille monelta osin ajantasaista tietoa; ottaa huomioon, että tällainen tieto täydentää huomioita, jotka tilintarkastustuomioistuin esitti kertomuksessa Euroopan työturvallisuus- ja työterveysviraston varainhoitovuoden 2001 tilinpäätöksestä, sekä viraston vastauksia, D. toteaa, että ehto, jonka mukaan parlamentti tekee päätöksen vastuuvapaudesta asianmukaiset tiedot saatuaan, on siten täytetty, 1. panee merkille seuraavat määrät Euroopan työturvallisuus- ja työterveysviraston tileillä varainhoitovuosina 2001 ja 2000; Tulostili varainhoitovuosilta 2001 ja 2000 >TAULUKON PAIKKA> Huom. Summissa voi olla pyöristämisestä johtuvia eroja. Lähde: Virastolta saadut tiedot - Taulukoissa annetaan yhteenveto viraston omaan tilinpäätökseen sisältyvistä tiedoista. Talousarvion toteutus / Pk-yritysten rahoitussuunnitelma 2. panee merkille, että pääsyy siihen, että suuri määrä toimintamäärärahoja siirtyi vuodelta 2001 vuodelle 2002 oli komission virastolle osoittaman uuden toiminnan eli pk-yrityksiin liittyvän, tapaturmien eston rahoitussuunnitelman myöhäinen hyväksyminen; 3. hyväksyy viraston selityksen tähän merkittävään määrärahasiirtymään johtaneista olosuhteista ja katsoo, että viraston pyrkimykset kyseisen uuden toiminnan täytäntöönpanemiseksi olivat olosuhteet huomioon ottaen asianmukaisia; 4. panee tässä yhteydessä tyytyväisenä merkille viraston yleistä toimintaa koskevan hyvän yleisarvion, joka esitettiin pk-yritysten ensimmäiseen rahoitussuunnitelmaan (2001-2002) liittyvässä ulkopuolisessa arvioinnissa; pyytää virastoa toimittamaan parlamentille ulkopuolisen arviointiraportin toisesta suunnitelmasta, koska tämä vastaa parlamentin kantaa, jonka mukaan sille pitää antaa tietoja suoritettujen arviointien tuloksista; 5. katsoo, että olisi tarkasteltava asianmukaisesti viraston myönteistä kantaa pk-yritysten terveys- ja turvallisuuskysymyksiä koskevaan monivuotiseen ohjelmaan, joka perustuu hajautetulle lähestymistavalle ja pyrkii kehittämään turvallisuuskulttuuria pk-yrityksissä kumppanuuden ja verkostojen avulla; 6. palauttaa tältä osin mieleen, että 23. lokakuuta 2002 antamassaan päätöslauselmassa(5) komission tiedonannosta uudesta työterveyttä ja työturvallisuutta koskevasta yhteisön strategiasta 2002-2006, parlamentti piti erittäin valitettavana, että "komissio ei ole vieläkään käynnistänyt monivuotista pk-yritysohjelmaa, joka perustuisi Bilbaon erillisviraston Euroopan parlamentin aloitteesta tekemään kahden vuoden työhön"(25 kohta) ja piti myönteisenä Bilbaon erillisviraston ehdotusta, joka koskee "riskien seurantakeskuksen" perustamista (33 kohta); 7. odottaa, että komissio selvittää tältä osin, valmisteleeko se ehdotusta erityiseksi monivuotiseksi ohjelmaksi, jolla edistetään terveyttä ja turvallisuutta pk-yrityksissä, kuten budjettikohtien B3-4 3 1 4 ja B3-4 3 2 1 selvitysosissa on esitetty (vuosien 2002 ja 2003 talousarviot); pyytää komissiota lisäksi esittämään syyt siihen, että se teki vuoden 2004 talousarviomenettelyn yhteydessä ehdotuksen siitä, että sen ko. virastolle osoittama pk-suunnitelma pitäisi keskeyttää, kun otetaan huomioon tarpeet, jotka liittyvät uusien jäsenvaltioiden integrointiin, ja kun se kuitenkin tunnustaa viraston kyvyn toimia "liikkeellepanevana voimana" lainsäädäntöön kuulumattomassa turvallisuus- ja terveystoiminnassa; 8. odottaa viraston jatkavan pyrkimyksiä parantaa edelleen sisäisiä menettelyjään ja toimintansa ohjelmoinnin laatua tehokkuuden lisäämiseksi toimintojen suorittamisessa ja jotta vähennettäisiin huomattavasti toimintamäärärahojen siirtymistä vuodelta toiselle; katsoo, että tällainen määrärahojen siirtymisen väheneminen ei riipu yksistään toimintojen monivuotisesta ohjelmoinnista; Rahoitusselvitykset/Varainhoitosäännökset 9. panee merkille viraston pyrkimykset ajantasaistaa inventaarijärjestelmäänsä ja varmistaa tällä tavoin, että komission sääntöjä kiinteän omaisuuden arvostuksesta ja arvonalennuksesta sovelletaan vuoden loppuun mennessä; panee myös merkille, että virasto muutti asiantuntijakokouksiin liittyvän kulukorvausjärjestelmän sääntöjä tilintarkastustuomioistuimen kritiikin johdosta; 10. katsoo, että viraston pitäisi parantaa työnsä suunnittelua, mitä tulee kansallisiin Focal Points -koordinointikeskuksiin; katsoo, että tehtävien asianmukaisella suunnittelulla ja toteutuksen tehostetulla valvonnalla saavutetaan paremmin myönteisiä tuloksia; Yhteistyö Dublinissa sijaitsevan säätiön kanssa (Eurofound) 11. panee tyytyväisenä merkille, että virasto ja Euroopan elin- ja työolojen kehittämissäätiö ovat helmikuussa 2001 tehdyn yhteisymmärryspöytäkirjan jatkoksi tehneet hiljattain erityisen yhteistyösopimuksen täydentävyyden parantamiseksi ja poistaakseen toiminnan päällekkäisyyttä koskevat riskit; katsoo kuitenkin, että näistä pyrkimyksistä huolimatta tulevan laajentumisen yhteydessä olisi löydettävä ratkaisu johtokuntien kokoonpanoon, joka on jo nyt yleensä massiivinen; Yhteistyö OLAFin kanssa 12. pyytää viraston johtajaa saattamaan viraston 18. kesäkuuta 1999 tekemän päätöksen Euroopan petostentorjuntaviraston (OLAF) sisäisten tutkimusten ehdoista ja edellytyksistä yhdenmukaiseksi aiheesta 25. toukokuuta 1999(6) tehdyn toimielinten välisen sopimuksen kanssa ottamalla käyttöön säännöksen, jonka mukaan viraston henkilöstö voi raportoida suoraan OLAFille; Yleisiä näkökohtia, jotka koskevat virastoja Tehtävät 13. toistaa kantansa siitä, että virastoille voidaan antaa lisää tehtäviä, koska hallinnolliset menot ovat useissa elimissä suuremmat kuin toimintamenot; katsoo, että niille voitaisiin esimerkiksi antaa tehtäväksi panna täytäntöön yhteisön ohjelmia koulutuksen tai terveyden alalla, mikä auttaisi välttämään sitä, että komissio luo tarpeettomasti lisää toimeenpanoelimiä; pitää valitettavana, että komissio ei täyttänyt parlamentin pyyntöä(7) tehdä tältä osin ehdotuksia 30. kesäkuuta 2003 mennessä; pyytää virastoja yksilöimään aloja, joilla ne voisivat ottaa itselleen komission nykyisin hoitamien yhteisön ohjelmien täytäntöönpanon, ja tekemään tätä koskevia ehdotuksia vuoden 2003 loppuun mennessä; 14. panee tässä yhteydessä tyytyväisenä merkille ehdotuksen Euroopan koulutussäätiön (ETF) tehtävien lisäämisestä; kehottaa komissiota käyttämään ETF:n asiantuntemusta nykyistä laajemmalla maantieteellisellä alueella ja teknisen avun ohjelmissa, kuten Tempus ja Erasmus mundus; Varainhoitosääntöjen mukauttaminen uuteen varainhoitoasetukseen 15. edellyttää, että virastot saattavat päätökseen menettelyt sisäisten varainhoitosääntöjensä saattamisessa yhdenmukaisiksi uuden varainhoitoasetuksen vaatimusten kanssa mahdollisimman pian ja joka tapauksessa viimeistään vuoden loppuun mennessä; palauttaa mieliin, että tällaiset sisäiset varainhoitosäännöt eivät saa poiketa varainhoitoasetuksesta muutoin kuin viraston erityisten toiminnallisten tarpeiden edellyttämissä tapauksissa ja komission ennakkoluvalla; pyytää virastoja ilmoittamaan parlamentin asianosaisille valiokunnille, kun ne ovat saattaneet kyseisen prosessin päätökseen; pyytää tilintarkastustuomioistuinta antamaan lausunnon kaikista virastojen hyväksymistä varainhoitosäännöksistä, jotka poikkeavat varainhoidon puiteasetuksesta; 16. pyytää jälleen virastoja varmistamaan, että tulojen ja menojen hyväksyjän (hyväksyjien) ja tilinpitäjän (tilinpitäjien) tehtävät pidetään tiukasti erillään toisistaan; palauttaa mieliin, että tilinpitäjällä on tehostettu rooli seuraavissa tehtävissä: a) kirjanpitojärjestelmien määritteleminen ja hyväksyminen; b) kirjanpito; c) sellaisten tulojen ja menojen hyväksyjän määrittelemien järjestelmien hyväksyminen, joiden tarkoituksena on tuottaa kirjanpitotietoja; d) yhteistyö komission tilinpitäjän kanssa; e) rahoitusselvitysten ja talousarvion toteutusta koskevien raporttien valmistelu ja esittäminen; korostaa lisäksi, että virastojen johtokuntien on nimitettävä tilinpitäjät tarkoituksenmukaisen pätevyyden ja työkokemuksen pohjalta; odottaa myös, että käyttöön otetut atk-järjestelmät takaavat täysimääräisen kirjausketjun kunkin toiminnan osalta avoimuuden varmistamiseksi; 17. muistuttaa virastoja, että niiden pitäisi noudattaa täysimääräisesti varainhoitoasetuksessa vahvistettuja, julkisia hankintoja koskevia menettelyjä; korostaa, että avoimia tarjouspyyntöjä on käytettävä mahdollisimman paljon, jotta lisätään avoimuutta ja varmistetaan potentiaalisten tarjoajien tasavertainen kohtelu; korostaa, että julkisia hankintoja koskevien sääntöjen noudattamatta jättäminen ei ole mahdollisesti haitallista yksinomaan virastojen taloudellisten intressien kannalta vaan voi olla myös rikos jäsenvaltion lainsäädännön mukaisesti; Sisäinen tarkastus ja valvonta 18. palauttaa mieliin, että yksi uuden varainhoitoasetuksen tärkeimmistä aiheista on tulojen ja menojen hyväksyjien lisääntynyt vastuu ja sisäisten tarkastusmahdollisuuksien luominen, jotta vähennetään säännönvastaisuuksien ja hallinnon epäkohtien riskiä; pyytääkin tästä syystä - tilintarkastustuomioistuinta lisäämään tilintarkastajiensa suorittamien tarkastusten määrää, - virastoja tarkastelemaan perinpohjaisesti uudelleen talousarvion toteuttamista koskevia menettelyjään uuden säädöskehyksen mukaisesti, - komissiota toimimaan kiinteästi yhteistyössä virastojen kanssa erityisesti kirjanpidon, sisäisen tarkastuksen sekä hallinto- ja valvontamenettelyjen alalla, jotta tarkoituksenmukaiset ja yhdenmukaistetut ratkaisut voivat toteutua käytännössä; 19. kehottaa komissiota esittämään virastoja sääntelevän varainhoidon puiteasetuksen (EY, Euratom) N:o 2343/2002 muuttamista, jotta virastojen sisäisille tarkastajille annettaisiin todellisia valvontavaltuuksia sen sijaan, että niillä on vain neuvoa-antava asema, kuten tällä hetkellä on tilanne, 20. on erittäin huolestunut siitä, että komission sisäisen tarkastuksen yksikkö (IAS) ei lainkaan tarkasta virastojen toimintaa; korostaa, että tämä merkitsee asetuksen (EY, Euratom) N:o 2343/2002 71 ja 72 artiklan noudattamatta jättämistä ja että käytännössä virastojen hallinto- ja valvontajärjestelmien laadun ulkopuolinen tarkastus on jätetty tilintarkastustuomioistuimen hoidettavaksi; pyytääkin komissiota varmistamaan tarvittavat resurssit, jotta IAS pystyy täyttämään tehtävänsä virastojen sisäisten valvontajärjestelmien suhteen; Yhteistyö OLAFin kanssa 21. pyytää tilintarkastustuomioistuinta raportoimaan vuoden loppuun mennessä, toimivatko yhteisön elimet asianmukaisesti yhteistyössä OLAFin kanssa ja soveltavatko ne aihetta koskevaa 25. toukokuuta 1999 tehtyä toimielinten välistä sopimusta varauksetta; pyytää tilintarkastustuomioistuinta myös arvioimaan ko. yhteistyön tehokkuutta tähän mennessä prosessoitujen tapausten valossa; Elinten valmistaminen laajentumiseen 22. pyytää komissiota tekemään ennen vuoden 2004 talousarvion hyväksymistä uusien jäsenvaltioiden integroimiseen valmistautumisen nopeuttamiseksi tarkoituksenmukaiset ehdotukset, joilla pyritään - edistämään näiden yhteisön elinten parempaa toimintaa, - varmistamaan parempi vastine rahalle kustannus-hyötyanalyysin kautta, - välttämään uusien virastojen tarpeeton perustaminen; korostaa, että yhteisön elinten jo ennestään massiivisten johtokuntien lisälaajentaminen uusien jäsenvaltioiden liittymisen yhteydessä ei ole hyväksyttävää tehokkuuden ja kustannusten kannalta; katsoo, että yhteisön laajentuminen tarjoaa hyvän mahdollisuuden tarkastella perinpohjaisesti uudelleen näiden johtokuntien kokoonpanoa ja työskentelymenetelmiä; 23. pyytää komissiota näin ollen ottamaan ehdotuksissaan huomioon mm. seuraavaa: - uusien tehtävien (esim. ohjelmien suorittaminen) osoittaminen virastoille tarpeen mukaan, - yhteisten johtokuntien luominen useille virastoille etenkin, kun niillä on samantyyppisiä tehtäviä, - virastojen mahdollinen yhdistäminen, kun tehtävät ovat päällekkäisiä; palauttaa yhdistämisen osalta mieliin, että komissio on ilmoittanut mahdollisista päällekkäisyyksistä Euroopan ammatillisen koulutuksen kehittämiskeskuksen (Cedefop) ja Euroopan koulutussäätiön sekä Euroopan elin- ja työolojen kehittämissäätiön ja Euroopan työturvallisuus- ja työterveysviraston välillä; 24. pyytää lisäksi komissiota - yhdensuuntaisesti sen kanssa, mitä se on esittänyt ehdotuksessaan eurooppalaisesta hallintotavasta, jossa pyritään keskittämään sen toiminta olennaisiin tehtäviin - sisällyttämään vuoden 2004 toimintaohjelmaansa tarkoituksenmukaisia ehdotuksia, joilla pyritään varmistamaan, että toiminnan päällekkäisyys joko samanlaisia tehtäviä omaavien virastojen välillä tai elinten ja komission yksiköiden välillä vältetään; 25. toistaa komissiolle esittämänsä pyynnön, jonka mukaan sen olisi esitettävä virastojen perussäädösten muuttamista sen varmistamiseksi, että tulevaisuudessa näiden yhteisön elinten johtajat voidaan nimittää vain parlamentin suostumuksella; odottaa komissiolta tätä koskevia ehdotuksia viimeistään 1. joulukuuta 2003 mennessä. (1) EYVL C 326, 27.12.2002, s. 9. (2) EYVL L 248, 16.9.2002, s. 1. (3) EYVL L 357, 31.12.2002, s. 72. (4) EUVL L 148, 16.6.2003, s. 16 ja 18. (5) P5_TA(2002)0499. (6) EYVL L 136, 31.5.1999, s. 15. (7) Euroopan parlamentin päätöslauselma, joka sisältää huomautukset päätökseen vastuuvapaudesta Euroopan ammatillisen koulutuksen kehittämiskeskuksen hallintoneuvostolle talousarvion toteuttamisesta varainhoitovuonna 2001, 14 kohta (EUVL L 148, 16.6.2003, s. 83).